પૃથ્વી ઉપર મનુનું રાજ્ય ચાલતું હતું. ત્યારે ચૈત્રવંશનો રાજા સુરથ પૃથ્વી ઉપર રાજ્ય કરતો હતો. તેના પડોશી રાજાઓએ તેના પર ચડાઇ કરી. મંત્રીઓના દગાને કારણે તે હારી ગયો. તે વનમાં ભાગી ગયો. ત્યાં તે મેઘા ઋષિનેે મળ્યો.આ આશ્રમમાં તેને સમાધિ નામનો વાણિયો મળે છે. બંને સમદુઃખિયા છે. તે મુનિને પોતાનું દુઃખ વર્ણવે છે. તેમનું ચિત્ત શાંત થાય તે માટે મુનિ ભગવતી માનું ત્રણ ભાગમાં અવતરણ બતાવે છે. પ્રથમ ભાગમાં વિષ્ણુ ભગવાનના કાનના મેલમાંથી મધુ અને કૈટભ નામના બે દૈત્ય પ્રગટ થાય છે. જેનો નાશ વર્ણવ્યો છે. બીજા ભાગમાં મહિષાસુરના નાશની વાત છે. ત્રીજા ભાગમાં શુભ તથા નિશુંભ નામના દૈત્યના વધની વાત છે. પહેલા ભાગમાં પ્રલય બાદ ભગવાન વિષ્ણુ શેષશૈયા પર સૂતા હોય છે ત્યારે તેમના કાનના મેલમાંથી મધુ અને કૈટભ નામના બે દૈત્ય પ્રગટ થાય છે. તે ઉત્પન્ન થતાં જ વિષ્ણુના નાભિકમળમાં બેઠેલા બ્રહ્માને મારવા ઉદ્યમ આદરે છે. બ્રહ્મા વિષ્ણુની સ્તુતિ કરે છે.